Outa vra publiek se teenkanting teen nuwe e-tolplanneArgieffoto Maroela Media het vroeër berig ŉ kennisgewing is op 7 Desember in die Staatskoerant gepubliseer waarin die voorgestelde wysigings van die Aarto-wet uiteengesit word. Die publiek kan tot 6 Januarie hul kommentaar op die betrokke voorstel indien. Anton Alberts, woordvoerder van die VF-Plus, het vroeër gesê dit spreek vanself dat die publiek se reaksie hierop oor die feestyd baie beperk sal wees. Outa het intussen ŉ vorm op sy webtuiste gepubliseer waardeur die publiek kommentaar oor die wysiging van die Aarto-wet kan indien. Die kommentaar sal direk aan die verkeersowerhede gestuur word, asook aan Outa. Volgens Outa is die voorgestelde wysigings van die wet nie net onprakties nie, maar ook ongrondwetlik. “Hulle verskaf nie bewyse dat jou voertuig op die toneel van die betrokke voorval was nie aangesien daar nie ŉ foto van jou motor vir elke gelyste oortreding is nie. Daarby is daar ook nie ŉ unieke verwysingsnommer vir elke voorval wat benodig word vir dispuutoplossings nie. Die landdrosdistrik vir elke insident word ook nie gelys nie, wat ook nodig is vir dispuutoplossings,” het die bondgenootskap gesê. Outa het ŉ beroep op motoriste gedoen om voor 6 Januarie hul kommentare in te dien. “Hoe meer aktief ons as landsburgers op ŉ verantwoordelike manier is, hoe moeiliker is dit vir die owerhede om twyfelagtige en onwerkbare regulasies af te dwing,” het Outa gesê.